b'\n_START_ARTICLE_\nHotel Continental\n_START_SECTION_\nBakgrunn\n_START_PARAGRAPH_\nHotel Continental og Theatercaf\xc3\xa9en startet i 1900, like etter at Nationaltheatret \xc3\xa5pnet. Hotellet ble opprinnelig eid av Foss Bryggeri, som bygde bygningen. Virksomheten ble drevet av flere ulike leietakere. Leieavtalen ble i 1909 overtatt av  Caroline Boman (1860\xe2\x80\x931956) og Hans Christian Marinius Hansen (1868\xe2\x80\x931915). Boman hadde v\xc3\xa6rt kokke ved Den gyldene freden og Operak\xc3\xa4llaren i Stockholm, og flyttet i 1887 til Kristiania (dagens Oslo) for \xc3\xa5 arbeide p\xc3\xa5 Grand Hotel, der hun traff sin tilkommende mann, kelner Hans. Etter tre \xc3\xa5rs drift kj\xc3\xb8pte de hotellet og caf\xc3\xa9en og fikk i 1913 ansatt den franske kokken Andr\xc3\xa9 Engh. Hotellet har v\xc3\xa6rt drevet av samme familie i fire generasjoner. Elisabeth C. Brochmann er fjerde generasjons eier. Hun overtok driften etter sin mor Ellen Brochmann i 1985.\n_START_SECTION_\nOvernatting\n_START_PARAGRAPH_\nI 1932 og 1961 ble hotell- og restauranthuset utvidet til et helt kvartal. Hotel Continental har 155 rom og er medlem i The Leading Hotels of the World.\n_START_SECTION_\nBespisning\n_START_PARAGRAPH_\nTheatercaf\xc3\xa9en er en wienerkaf\xc3\xa9 i jugendstil og har plass til 240 gjester. Annen Etage er en gourmetrestaurant i samme bygg og drives n\xc3\xa5 av Ole Jonny Eikefjord under navnet Eik Annen Etage.  Restaurantene var drevet av Andr\xc3\xa9 Engh fra 1913, som senere ble hotellsjef. I 1963 overtok Willy Wyssenbach som ble \xc3\x85rets kj\xc3\xb8kkensjef 1982. Fra 1984 til 1986 hadde Annen Etage en stjerne i Michelinguiden.  Hans Robert Bruun arbeidet ved restauranten til 2001, og han ble \xc3\x85rets kj\xc3\xb8kkensjef 1989._NEWLINE_Hotellet har videre en egen bankett- og konferanseavdeling med kapasitet p\xc3\xa5 inntil 300 gjester.\n_START_SECTION_\nDekorasjoner\n_START_PARAGRAPH_\nHotellet eier en omfattende kunstsamling. I lobbybaren, \xc2\xabBar Boman\xc2\xbb, er det et utvalg av Edvard Munchs grafiske arbeider.'